ai4bharat/Pralekha huggingface dataset:
குடியரசுத் தலைவர் செயலகம்
குடியரசுத் தலைவருடன் ஆஸ்திரேலியப் பிரதமர் சந்திப்பு
ஆஸ்திரேலியப் பிரதமர் திரு.அந்தோணி அல்பாநீஸ், குடியரசுத் தலைவர் திருமதி. திரௌபதி முர்முவை குடியரசுத் தலைவர் மாளிகையில் இன்று  சந்தித்துப் பேசினார்.
ஆஸ்திரேலியப் பிரதமர் திரு.அல்பாநீஸை வரவேற்றுப் பேசிய குடியரசுத் தலைவர் இந்தியாவும், ஆஸ்திரேலியாவும் நீண்ட கால நட்புறவுடன் திகழ்வதாகக் கூறினார். ஆஸ்திரேலிய பிரதமரின் இந்திய வருகை இருநாடுகளுக்கிடையேயான ஒத்துழைப்பை மேலும் வலுப்படுத்தும் என்று அவர் நம்பிக்கைத் தெரிவித்தார். இரு நாடுகளுக்குமிடையே பாதுகாப்புத் துறையில் ஒத்துழைப்பு அதிகரித்து வருவது குறித்து குடியரசுத் தலைவர் மகிழ்ச்சித் தெரிவித்தார். கனிம வளம், புதுப்பிக்கத்தக்க எரிசக்தி உள்ளிட்ட துறைகளில் ஒத்துழைப்பை அதிகரிக்க இருநாடுகளும் தொடர்ந்து பணியாற்ற வேண்டும் என்றும் அவர் கேட்டுக்கொண்டார்.
ஆஸ்திரேலியாவில் உள்ள இந்திய சமுதாயத்தினர் கடின உழைப்புக்கு பெயர் பெற்றவர்கள் என்று அவர் குறிப்பிட்டார். ஆஸ்திரேலியாவில் இந்திய சமூகத்தினருக்கு பாதுகாப்பான மற்றும் சிறந்த சூழலை வழங்க ஆஸ்திரேலிய அரசு தேவையான அனைத்து நடவடிக்கைகளையும் எடுக்கும் என்று திருமதி. திரௌபதி முர்மு நம்பிக்கை தெரிவித்தார்.
நிதி அமைச்சகம்
பொருளாதாரத்தில் செலவினத்துக்கு ஊக்கம் அளிக்கும் வகையில் 23 மத்திய பொதுத்டுறை நிறுவனங்களின் மூலதனச் செலவுகளை மீளாய்வு செய்யும் கூட்டத்தை நிதியமைச்சர் நடத்தினார்.
மத்திய நிதி, நிறுவன உறவுகள் அமைச்சர் திருமதி. நிர்மலா சீத்தாராமன், இன்று பெட்ரோலியம், இயற்கை எரிவாயு, மின்சாரம், நிலக்கரி, சுரங்கங்கள் ஆகிய அமைச்சகங்களின் செயலாளர்கள், அணுசக்தித் துறையின் செயலாளர் மற்றும் இந்த அமைச்சகங்களைச் சேர்ந்த 23 மத்திய பொதுத்துறை நிறுவனங்களின் தலைமை நிர்வாக இயக்குநர்களுடன் காணொளிக் காட்சியின் வாயிலாக ஆலோசனை நடத்தினார். நாட்டில் பொருளாதார வளர்ச்சியை விரைவுபடுத்தும் நோக்கத்துடன் பல்வேறு தரப்பினருடன் நிதியமைச்சர் மேற்கொண்டு வரும் தொடர்ச்சியான ஆலோசனைக் கூட்டங்களின் ஒரு பகுதியாக இந்த ஆலோசனை கூட்டமானது நடைபெற்றது.
2019-20 நிதியாண்டில் 23 மத்திய பொதுத்துறை நிறுவனங்களுக்கு  நிர்ணயிக்கப்பட்டு இருந்த மூலதனச் செலவு  இலக்கு ரூ. 1,64,822 கோடியைத் தாண்டி ரூ.1,66,029 கோடி செலவிடப்பட்டுள்ளது. அதாவது செலவு 101 சதவீதம் ஆகும். 2019-20 நிதியாண்டின் முதல் காலாண்டில் சாதனை அளவு ரூ.26,320 கோடி  மற்றும் 2020-21 நிதியாண்டின் முதல் காலாண்டில் சாதனை அளவு ரூ.20,202 கோடி  ஆகும். 2020-21ஆம் நிதியாண்டுக்கான மூலதனச் செலவு இலக்கு ரூ.1,65,510 கோடி ஆகும்.
மத்தியப் பொதுத்துறை நிறுவனங்களின் செயல்பாடுகளை மீளாய்வு செய்த போது நிதியமைச்சர் இந்தியப் பொருளாதார வளர்ச்சிக்கு உந்துதல் கொடுப்பதில் மத்திய பொதுத்துறை நிறுவனங்கள் மிக முக்கியமான பங்கினை ஆற்றியுள்ளன எனக் குறிப்பிட்டார். நிர்ணயிக்கப்பட்ட இலக்குகளை அடையும் வகையில் சிறப்பாகச் செயல்படுமாறும் 2020-21 ஆண்டுக்காக ஒதுக்கப்பட்டுள்ள மூலதனத் தொகையை முறையாகவும், உரிய நேரத்திலும் செலவழிப்பதை உறுதி செய்யுமாறும் மத்தியப் பொதுத்துறை நிறுவனங்களை அமைச்சர் ஊக்கப்படுத்தினார். கோவிட்-19 பெருந்தொற்றின் பாதிப்பில் இருந்து நமது பொருளாதாரம் பெரிய அளவில் மீள்வதற்கு மத்தியப் பொதுத்துறை நிறுவனங்களின் சிறப்பான செயல்பாடுகள் மிக உதவியாக அமையும் என்று அமைச்சர் மேலும் தெரிவித்தார்.
2020-21 நிதியாண்டின் இரண்டாம் காலாண்டுக்கான மூலதன ஒதுக்கீட்டில் மத்தியப் பொதுத்துறை நிறுவனங்கள் 50 சதவீத அளவிற்கு மூலதனச் செலவு செய்வதை உறுதிப்படுத்தும் வகையில் கண்காணிக்குமாறும் அதற்கான செயல்திட்டத்தை வகுத்துக் கொள்ளுமாறும் செயலாளர்களிடம் நிதியமைச்சர் கேட்டுக்கொண்டார். தீர்க்கப்படாத பிரச்சினைகளுக்கு உடனடியாகத் தீர்வு காண்பதற்காக அவற்றை பொருளாதார உறவுகள் துறை / பொதுத்துறை நிறுவனங்களுக்கான துறையின் கவனத்திற்கு உடனடியாக எடுத்துச் செல்ல வேண்டுமென்று அமைச்சர் தெரிவித்தார்.
தொழிலாளர்கள் கிடைப்பதில் உள்ள பிரச்சினை, இறக்குமதியில் காலதாமதம் என்பிசிஐஎல் மற்றும் என்எல்சி போன்ற மத்திய பொதுத்துறை நிறுவனங்களுக்கு நிலுவையில் உள்ள தொகையை டிஸ்காம்கள் செலுத்துவதில் தாமதம் போன்ற கோவிட்-19 பெருந்தொற்று நெருக்கடியால் ஏற்பட்ட தடைகள் குறித்து அமைச்சகங்களும், மத்திய பொதுத்துறை நிறுவனங்களும் விவாதித்தன. அசாதாரணமான சூழலைச் சமாளிக்க அசாதாரணமான முயற்சிகள் தேவை என்பதை சுட்டிக்காட்டிய திருமதி. நிர்மலா சீத்தாராமன் நாம் சிறப்பாகச் செயல்படுவதோடு இந்தியப் பொருளாதாரம் சிறந்த பலன்களை அடைய உதவவும் வேண்டும் என்று கேட்டுக் கொண்டார்.
பிரதமர் அலுவலகம்
ஜார்க்கண்ட் நாடாளுமன்ற உறுப்பினரின் புத்தக வங்கி முன்முயற்சிக்குப் பிரதமர் பாராட்டு
ராஞ்சி மக்களவை உறுப்பினர் திரு.சஞ்சய் சேத்தின் புத்தக வங்கி முன்முயற்சியை பிரதமர் திரு.நரேந்திர மோடி பாராட்டியுள்ளார்.
மக்களவை உறுப்பினரின் ட்விட்டருக்கு பதிலளித்து பிரதமர் கூறியிருப்பதாவது:
"மிகவும் மகிழ்ச்சி! இளைஞர்களிடையே புத்தகம் படிக்கும் ஆர்வத்தை அதிகரிக்க புத்தக வங்கி ஒரு அற்புதமான முயற்சி."
பிரதமர் அலுவலகம்
அனைவருக்கும் இலவச தடுப்பூசி செலுத்துவதற்கான உறுதிப்பாட்டை பிரதமர் மீண்டும் வலியுறுத்தல்
இந்தியாவின் தடுப்பூசி இயக்கத்தை விரைந்து செயல்படுத்தும் அனைவருக்கும் பிரதமர் திரு நரேந்திர மோடி வாழ்த்து தெரிவித்துள்ளார்.
இது தொடர்பாக பிரதமர் வெளியிட்டுள்ள சுட்டுரைச் செய்தியில், "இந்தியாவின் தடுப்பூசி இயக்கத்தின் வேகம் அதிகரித்துள்ளது ! இதனை செயல்படுத்தும் அனைவருக்கும் வாழ்த்துகள். அனைவருக்கும் தடுப்பூசி, அனைவருக்கும் இலவசம் என்பதே எங்களின் உறுதிப்பாடாக உள்ளது " என்று தெரிவித்துள்ளார்.
(
பிரதமர் அலுவலகம்
பிரதமரின் குடி பட்வா வாழ்த்து
குடி பட்வா திருநாளையொட்டி பிரதமர் வாழ்த்து தெரிவித்துள்ளார்.
குடி பட்வா திருநாளையொட்டி அனைவருக்கும் பிரதமர் திரு நரேந்திர மோடி வாழ்த்துக்களை தெரிவித்துக்கொண்டுள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது;
“குடி பட்வா திருநாளையொட்டி அனைவருக்கும் எனது வாழ்த்துகள்”
குடியரசுத் தலைவர் செயலகம்
நவம்பர் 10,11 தேதிகளில் குடியரசுத் தலைவர் ஒடிசா பயணம்
குடியரசுத் தலைவர் திருமதி திரௌபதி முர்மு இரண்டு நாள் பயணமாக நவம்பர் 10,11 தேதிகளில் ஒடிசாவுக்கு செல்கிறார். குடியரசுத்தலைவராக பொறுப்பேற்ற பிறகு முதன் முறையாக தமது சொந்த மாநிலமான ஒடிசாவுக்கு அவர் செல்கிறார்.
10.11.2022 அன்று குடியரசுத் தலைவர் பூரியில் உள்ள சுவாமி ஜெகன்நாதர் கோவிலுக்குச் சென்று வழிபடுகிறார். அதன் பிறகு புவனேஷ்வர் வந்தடையும் குடியரசுத் தலைவர் சுதந்திரப் போராட்ட வீரர்கள் மற்றும் தலைவர்களின் சிலைகளுக்கு மாலை அணிவித்து மரியாதை செலுத்துகிறார். பின்னர் புவனேஷ்வர் ராஜ்பவனில் அவருக்கு மரியாதை அளிக்கப்படுகிறது.
11.11.2022 அன்று குடியரசுத் தலைவர் புவனேஷ்வரில் உள்ள தபோபன் உயர் நிலைப்பள்ளி, அரசு பெண்கள் உயர்நிலைப்பள்ளி மற்றும் குன்தாலா குமாரி சாபத் ஆதிவாசி பெண்கள் விடுதி போன்றவற்றை பார்வையிட்டு மாணவர்கள் மற்றும் ஆசிரியர்களுடன் கலந்துரையாடுகிறார். பின்னர் புவனேஷ்வர் ஜெயதேவ் பவனிலிருந்து மத்திய கல்வி அமைச்சகத்தின் பல்வேறு திட்டங்களை தொடங்கி வைக்கிறார்.
சுகாதாரம் மற்றும் குடும்ப நலத்துறை அமைச்சகம்
ஜி20 தலைமைத்துவம்
ஜி20 சுகாதார அமைச்சர்களின் கூட்டம் காந்திநகரில் ஆகஸ்ட் 17-ல் தொடங்குகிறது
ஜி20 இந்தியா தலைமைத்துவத்தின் கீழ் சுகாதார அமைச்சர்கள் கூட்டம் 2023 ஆகஸ்ட் 17 முதல் 19 வரை குஜராத்தின் காந்திநகரில் நடைபெறும். ஜி20 சுகாதார அமைச்சர்கள் கூட்டம் சுகாதாரத்தில் அவசரநிலைகள் ஏற்படுவதைத் தடுத்தல், தயார்நிலை மற்றும் சிகிச்சை, மாற்று நுண்ணுயிர் எதிர்ப்பு, ஒரே சுகாதார கட்டமைப்பு என்ற மூன்று முக்கிய முன்னுரிமைகளில் கவனம் செலுத்தும்.
ஆகஸ்ட் 17 அன்று ஜி20 பிரதிநிதிகள் கூட்டமும், ஆகஸ்ட் 18 – 19 தேதிகளில் ஜி 20 சுகாதார அமைச்சர்கள் கூட்டமும் நடைபெறும். இது தவிர, ஒரே பூமி, ஒரே சுகாதாரம் – மேம்பட்ட சுகாதார கவனிப்பு- இந்தியா 2023 உள்ளிட்ட நான்கு துணை நிகழ்வுகள் இடம்பெறும். உலக சுகாதார அமைப்பின் பாரம்பரிய மருத்துவம் குறித்த உலகளாவிய உச்சி மாநாடு; இந்தியா மருத்துவ தொழில்நுட்பக் கண்காட்சி-2023, 'தென்கிழக்கு ஆசிய பிராந்தியத்தில் காசநோயை முடிவுக்குக் கொண்டுவருவது குறித்த மாநாடு ஆகியவையும் நடைபெறும். ஜி20 சுகாதார அமைச்சர்கள் கூட்டத்தின் மைய நிகழ்வாக ஆகஸ்ட் 19அன்று நிதி - சுகாதார அமைச்சர்களின் கூட்டுக் கூட்டமும் நடைபெறும்.
காந்திநகரில் நாளை முதல் மூன்று நாட்கள் நடைபெறும் இந்த நிகழ்ச்சிக்கு முன்னதாக சுகாதாரம் மற்றும் குடும்ப நல அமைச்சகத்தின் கூடுதல் செயலாளர் திரு லாவ் அகர்வால் இது குறித்து ஊடகங்களிடம் விவரித்தார். ஆயுஷ் செயலாளர் ராஜேஷ் கோடேச்சா, தில்லி பிஐபி கூடுதல் தலைமை இயக்குநர் டாக்டர் மனிஷா வர்மா, காந்திநகர் பிஐபி கூடுதல் தலைமை இயக்குநர் பிரகாஷ் மக்தூம்ஆகியோரும் இந்த சந்திப்பில் உடனிருந்தனர்.
காந்திநகரில் நடைபெறும் 4-வது சுகாதார அமைச்சர்கள் கூட்டத்தில் 19 ஜி 20 உறுப்பு நாடுகள், 10 அழைப்பு நாடுகள் மற்றும் 22 சர்வதேச அமைப்புகளின் பிரதிநிதிகள் பங்கேற்க உள்ளனர். 'விருந்தினர்களே கடவுள்கள்' என்ற இந்திய தத்துவத்தின் அடிப்படையில் இந்தியாவின் வளமான பன்முகத்தன்மை மற்றும் கலாச்சாரத்தை வெளிப்படுத்தும் வகையில் குஜராத் கலாச்சாரத்தின் சுவைகள் நிறைந்த பல கலை நிகழ்ச்சிகளுக்கு திட்டமிடப்பட்டுள்ளன.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1949437
விவசாயத்துறை அமைச்சகம்
கன்று வீச்சு நோய் தடுப்பு மருந்துக்காக இந்திய கால்நடை ஆராய்ச்சி நிறுவனம் மற்றும் ஹெஸ்டர் பயோ சயின்சஸ் இடையே தொழில்நுட்ப உரிம ஒப்பந்தம் கையெழுத்தானது
ஐ சி ஏ ஆர் - இந்திய கால்நடை ஆராய்ச்சி நிறுவனம்  உருவாக்கியுள்ள
கன்று வீச்சு நோய் தடுப்பு மருந்துக்கான  தொழில்நுட்ப உரிம ஒப்பந்தம் மெய்நிகர் முறையில் 2020 செப்டம்பர் 20 அன்று கையெழுத்தானது.
ஐ சி ஏ ஆர் - ஐ வி ஆர் ஐ மற்றும் ஹெஸ்டர் பயோ சயின்சஸ் இடையே தொழில்நுட்ப உரிம ஒப்பந்தம் கையெழுத்தானது. தேசிய கன்று வீச்சு நோய் இந்த தடுப்பு திட்டத்துக்கு இந்த தடுப்பு மருந்து பெரிதும் உதவும் என்று எதிர்பார்க்கப்படுகிறது.
ஐ சி ஏ ஆர் - ஐ வி ஆர் ஐ இயக்குநர் திரு ஆர் கே சிங், ஹெஸ்டர் பயோ சயின்சஸ் நிறுவனத்தின் தலைமை செயல் அதிகாரி மற்றும் நிர்வாக இயக்குநர் திரு ராஜீவ் காந்தி, உயிரி தொழில்நுட்பவியல் தொழில் ஆராய்ச்சி உதவிக்குழு நிர்வாக இயக்குநர் திருமிகு அஞ்சு பல்லா, அக்ரினோவெட் இந்தியா லிமிடெட் தலைமை செயல் அதிகாரி டாக்டர் சுதா மைசூர் ஆகியோரிடையே இந்த ஒப்பந்தம் கையெழுத்தானது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1658171MBS/GB
(Visitor Counter : 107
சட்டம் மற்றும் நீதித்துறை அமைச்சகம்
ஆண்டுக் கண்ணோட்டம் 2022: சட்டமியற்றும் விவகாரங்கள் துறை
2022 ஜனவரி 1 முதல் டிசம்பர் 5 வரையிலான காலத்தில் நாடாளுமன்ற இரு அவைகளிலும் அறிமுகம் செய்வதற்காக / பிரகடனப் பிரிவுக்காக மசோதாக்கள்/அவசர சட்டங்கள் வரைவுக்குப் பல்வேறு அமைச்சகங்கள்/துறைகளுடன் கலந்தாலோசித்து அமைச்சரவைக்கான 78 குறிப்புகளை இந்தத் துறை ஆய்வு செய்துள்ளது. இந்தக் காலத்தில் நாடாளுமன்றத்தில் அறிமுகம் செய்வதற்காக 19 சட்ட மசோதாக்கள் அனுப்பப்பட்டன. நிதி மசோதா 2022, அரசியல் அமைப்புச்சட்ட  உத்தரவு  மசோதா 2022, அரசியல் அமைப்புச்சட்ட  உத்தரவுகள்  மசோதா 2022, அரசியல் அமைப்புச்சட்ட  உத்தரவுகள்  மசோதா 2022, குற்ற நடைமுறை  மசோதா2022, குடும்ப நீதிமன்றங்கள்  மசோதா 2022, மத்தியப் பல்கலைக்கழகங்கள்  மசோதா 2022, மின்சார  மசோதா 2022 போன்றவை 01.01.2022 முதல் 28.11.2022 வரை முன்வைக்கப்பட்ட மசோதாக்களில் அடங்கும். இந்தக் காலகட்டத்தில் 17 மசோதாக்கள் நிறைவேற்றப்பட்டு சட்டமாக்கப்பட்டுள்ளன.
இதே காலகட்டத்தில் லட்சத்த்தீவு யூனியன் பிரதேசத்தில் முறைப்படுத்துதல் நடவடிக்கைகளுக்காக 5 அவசர சட்டங்களைக் குடியரசுத்தலைவர் பிறப்பித்துள்ளார்.
2022, ஜனவரி முதல் நவம்பர் 28 வரையிலான காலகட்டத்தில், இந்தத் துறையால் ஆய்வு செய்யப்பட்டு சரிபார்க்கப்பட்ட சட்ட விதிகள், ஒழுங்குமுறைகள், உத்தரவுகள் மற்றும் அறிவிப்புகளின் எண்ணிக்கை 2098 ஆகும். தேர்தல் செலவின் உச்சவரம்பு திருத்தமும் இதில் அடங்கும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1887264
பாதுகாப்பு அமைச்சகம்
பாதுகாப்பு தொழில் நிறுவனங்களுடன் பாதுகாப்புத் துறைச் செயலர் கலந்துரையாடல்
பாதுகாப்பு ஏற்றுமதியை மேம்படுத்துவது குறித்து பாதுகாப்பு தொழில் நிறுவனங்களுடன் பாதுகாப்பு துறைச் செயலர் டாக்டர் அஜய் குமார் இன்று கலந்துரையாடினார். தொழில் நிறுவன சங்கங்கள், வெளிநாடுகளில் உள்ள இந்திய தூதரகங்களுடன் தொடர்புடைய நிறுவனங்களின் பிரதிநிதிகள் உள்ளிட்ட பொதுத்துறை மற்றும் தனியார் துறையைச் சேர்ந்த 500-க்கும் மேற்பட்ட தொழில்துறையினர் இதில் கலந்து கொண்டனர்.
பாதுகாப்பு தொழில் நிறுவனங்கள் சந்திக்கும் சவால்களைப் புரிந்து கொள்வதும், மேலும் கூடுதல் கொள்கைச் சீர்திருத்தங்கள் பற்றிய ஆலோசனைகளைப் பெறுவதும், பாதுகாப்பு ஏற்றுமதியை மேம்படுத்துவதற்குத் தேவையான நடவடிக்கைகளை எடுப்பதும் இதன் நோக்கமாகும்.
இந்தக் கலந்துரையாடலின் போது, தங்களது கவலைகள் மற்றும் ஆலோசனைகளைப் பாதுகாப்புத் தொழில் நிறுவனங்களின் பிரதிநிதிகள் வழங்கியதுடன், பாதுகாப்பு ஏற்றுமதியை அதிகரிக்கத் தேவையான கொள்கைகள் பற்றியும் யோசனைகளை தெரிவித்தனர்.
இந்த நிகழ்ச்சியில் பங்கேற்ற பாதுகாப்புத் துறை கூடுதல் செயலர் திரு சஞ்சய் ஜாஜூ, பாதுகாப்பு ஏற்றுமதியை மேம்படுத்த அரசு அர்ப்பணிப்புடன் செயல்பட்டு வருவதாக கூறினார். பிரதிநிதிகளின் ஆலோசனைகள் மற்றும் பரிந்துரைகள் உரிய காலத்தில் சரியான முறையில் கவனிக்கப்படும் என அவர் உறுதியளித்தார்.
பாதுகாப்பு மேம்பாட்டு துறை, இந்திய பாதுகாப்பு உற்பத்தியாளர்கள் சங்கத்துடன் இணைந்து இந்தக் கலந்துரையாடலுக்கு ஏற்பாடு செய்திருந்தது.
----
(Visitor Counter : 172
பிரதமர் அலுவலகம்
தேசிய போர் நினைவுச் சின்னத்தை அனைவரும் பார்வையிட வேண்டும் என பிரதமர் வலியுறுத்தல்
தேசிய போர் நினைவுச் சின்னத்தில் மனிகா பத்ரா வெளியிட்ட புகைப்படத்தை பகிர்ந்துள்ளார்.
தேசிய போர் நினைவுச் சின்னத்திற்கு சென்ற டேபிள் டென்னிஸ் வீராங்கனை மனிகா பத்ரா வெளியிட்டுள்ள புகைப்படத்தை பகிர்ந்துள்ள பிரதமர் திரு.நரேந்திர மோடி, அனைவரும் தேசிய போர் நினைவுச் சின்னத்திற்கு செல்ல வேண்டுமெனக் கேட்டுக் கொண்டுள்ளார்.
டுவிட்டர் பதிவில் பிரதமர் கூறியிருப்பதாவது;
“இந்தியாவில் பெருமைமிக்க விளையாட்டு சாம்பியன் @manikabatra_TT தேசிய போர் நினைவுச் சின்னத்திற்கு சென்ற அவரது அனுபவத்தை அற்புதமாக பகிர்ந்துள்ளார்.
நினைவுச் சின்னத்திற்கு செல்ல வேண்டுமென உங்கள் அனைவரையும் நான் கேட்டுக் கொள்கிறேன்.”
புவி அறிவியல் அமைச்சகம்
புவி அறிவியல் அமைச்சகம் அதன் அறக்கட்டளை தின கொண்டாட்டங்களில் இந்திய வானிலை ஆய்வுத் துறைக்கான மொபைல் செயலி "மவுசம்" ஐ அறிமுகப்படுத்தியது
இந்திய வானிலை ஆய்வுத் துறை,புவி அறிவியல் அமைச்சகம் சமீபத்திய ஆண்டுகளில் வானிலை முன்னறிவிப்பு மற்றும் சமீபத்திய கருவிகள் மற்றும் தொழில்நுட்பங்களின் அடிப்படையில் எச்சரிக்கை சேவைகளை பரப்புவதில் முன்னேற்றம் காண பல்வேறு முயற்சிகளை எடுத்துள்ளது. இந்த முயற்சியை மேலும் மேம்படுத்துவதற்காக, இந்திய வானிலை ஆய்வுத் துறைக்கு "மவுசம்"  என்ற மொபைல் செயலியை அறிமுகப்படுத்தியதில் புவி அறிவியல் அமைச்சகம் பெருமிதம் கொள்கிறது.
இந்த மொபைல் செயலி பிளேஸ்டோர் மற்றும் ஆப்ஸ்டோரில் கிடைக்கிறது. பயனர்கள் கணிக்கப்பட்ட வானிலை, முன்னறிவிப்புகள், ரேடார் படங்களையும் பார்க்கமுடியும் என்பதுடன் வரவிருக்கும் வானிலை நிகழ்வுகள் குறித்து முன்கூட்டியே எச்சரிக்கப்படுவார்கள்.
மவுசம்  மொபைல் செயலி பின்வரும் 5 சேவைகளைக் கொண்டுள்ளது:
தற்போதைய வானிலை - 200 நகரங்களுக்கான தற்போதைய வெப்பநிலை, ஈரப்பதம், காற்றின் வேகம் மற்றும் திசை ஒரு நாளைக்கு 8 முறை புதுப்பிக்கப்பட்டது. சூரிய உதயம் / சூரிய அஸ்தமனம் மற்றும் சந்திர உதயம் / சந்திர அஸ்தமனம் பற்றிய தகவல்களும் கொடுக்கப்பட்டுள்ளன.
Nowcast - உள்ளூர் வானிலை நிகழ்வுகள் பற்றிய மூன்று மணிநேர எச்சரிக்கைகள் மற்றும் அவற்றின் தீவிரம் சுமார் 800 நிலையங்களுக்கும், இந்தியாவின் மாவட்டங்களுக்கும் வானிலை ஆய்வு துறையின்  மாநில வானிலை மையங்களால் வழங்கப்பட்டுள்ளது. கடுமையான வானிலை ஏற்பட்டால், அதன் தாக்கத்தை குறித்து செய்து வழங்குவதும் எச்சரிக்கையில் சேர்க்கப்பட்டுள்ளது.
நகர முன்னறிவிப்பு - இந்தியாவில் 450 நகரங்களில் வாரத்தின் ஏழு நாட்களிலும் 24 மணிநேரமும் வானிலை முன்னறிவிப்பு வழங்கப்படும்..
எச்சரிக்கைகள்- ஆபத்தான வானிலை நெருங்குவதை குடிமக்களுக்கு எச்சரிக்க அடுத்த ஐந்து நாட்களுக்கு வண்ண குறியீட்டில்  அனைத்து மாவட்டங்களுக்கும் ஒரு நாளைக்கு இரண்டு முறை எச்சரிக்கைகள் வழங்கப்படுகின்றன. வண்ணக் குறியீடு சிவப்பு என்பது மிகவும் கடுமையான எச்சரிக்கை, இது அதிகாரிகள் நடவடிக்கை எடுக்கும்படி வலியுறுத்துகிறது, ஆரஞ்சு குறியீடு அதிகாரிகள் மற்றும் பொதுமக்களை எச்சரிக்கையாக இருக்கும்படி தூண்டுகிறது, மஞ்சள் குறியீடு அதிகாரிகள் மற்றும் பொதுமக்கள் தகவல்களை உடனுக்குடன் தெரிந்து தயார்நிலையில் இருக்குமாறு தூண்டுகிறது.
ரேடார் தயாரிப்புகள்: சமீபத்திய நிலைய வாரியான ரேடார் தயாரிப்புகள் ஒவ்வொரு 10 நிமிடங்களுக்கும் புதுப்பிக்கப்படும்.
பிரதமர் அலுவலகம்
சர்வதேச யோகா தினத்தை முன்னிட்டு பிரதமர் நாட்டு மக்களுக்கு உரை.
யோகா தினம் ஒற்றுமை மற்றும் உலகளாவிய சகோதரத்துவத்தின் நாள், பிரதமர்.
யோகா குடும்பப் பிணைப்பை ஊக்குவிக்கிறது: பிரதமர்.
கோவிட் - 19 வைரஸுக்கு எதிராக யோகா நோயெதிர்ப்பு சக்தியை அதிகரிக்கிறது: பிரதமர்.
சர்வதேச யோகா தினத்தை முன்னிட்டு பிரதமர் திரு. நரேந்திர மோடி காணொளிப் பதிவு மூலம் நாட்டு மக்களுக்கு உரையாற்றினார். யோகா தினம் ஒற்றுமைக்கான நாள். இது உலகளாவிய சகோதரத்துவத்தின் நாள். கோவிட்-19 உலகளாவிய சுகாதார அவசரநிலை காரணமாக, இந்த ஆண்டு சர்வதேச யோகா தினம் மின்னணு மற்றும் டிஜிட்டல் தளம் மூலம் அனுசரிக்கப்படுகிறது
மக்கள் தங்கள் முழு குடும்பத்தினருடனும் தங்கள் வீடுகளில் யோகா பயிற்சி செய்கிறார்கள், என்று பிரதமர் கூறினார்.
யோகா நம்மை ஒன்றிணைத்துள்ளது என்று அவர் குறிப்பிட்டார்.
‘என் வாழ்க்கை - எனது யோகா’ என்ற வீடியோ வலைப்பதிவிடல் போட்டியில் உலகெங்கிலும் உள்ள மக்களின் பெரும் பங்கேற்பு யோகா பிரபலமடைவதை பிரதிபலிக்கிறது, என்பதை அவர் சுட்டிக்காட்டினார்.
இன்று, நாம் அனைவரும் அதிகமான கூட்டங்களில் இருந்து விலகி, நம் குடும்பங்களுடன் வீட்டில் யோகா பயிற்சி செய்ய வேண்டும். இந்த ஆண்டு யோகா தினம் 'வீட்டில் யோகா மற்றும் குடும்பத்துடன் யோகா' என்று மையப்பொருளைக் கொண்டு அனுசரிக்கப்படுகிறது. குழந்தைகள், இளைஞர்கள், குடும்பத்தில் உள்ள பெரியவர்கள் ஒன்றாக யோகா பயிற்சி செய்வதால் குடும்பப் பிணைப்பை யோகா ஊக்குவிக்கிறது, வீட்டில் நல்ல சாதகமான/ஆக்கபூர்வமான சூழ்நிலை ஏற்படுகிறது. யோகா உணர்ச்சி நிலைத்தன்மையையும் ஊக்குவிக்கிறது, என்று அவர் கூறினார்.
“யோகா உடலின் நோய் எதிர்ப்பு சக்தியை அதிகரிக்கிறது. உங்கள் அன்றாட வாழ்க்கையில் நீங்கள் பிராணயாமாவை சேர்த்துக் கொள்ள வேண்டும். பிராணயாம யோகா அல்லது சுவாசப் பயிற்சிகள் நமது சுவாச மண்டலத்தைப் பலப்படுத்துகின்றன. கோவிட் - 19 வைரசால் மிகவும் மோசமாக பாதிக்கப்படுவது உடலின் சுவாச அமைப்பு என்பதால், இது தற்போதைய சூழ்நிலையில் மிகவும் பொருத்தமானது”, என்று பிரதமர் எடுத்துரைத்தார்.
பிரதமர் கூறுகையில், ஒற்றுமைக்கான சக்தியாக யோகா உருவெடுத்துள்ளது. இது பாகுபாடு காட்டாததால் மனிதகுலத்தின் பிணைப்பை ஆழப்படுத்துகிறது. இது இன, நிறம், பாலினம், நம்பிக்கை மற்றும் நாடுகளுக்கு அப்பாற்பட்டு செல்கிறது. யார் வேண்டுமானாலும் யோகா பயிற்சி மேற்கொள்ளலாம். நம்முடைய ஆரோக்கியத்தையும் நம்பிக்கையையும் வளர்த்துக் கொள்ள முடிந்தால், ஆரோக்கியமான மற்றும் மகிழ்ச்சியான மனிதகுலத்தை உருவாக்குவதில் உலகம் வெற்றி காணும் நாள் வெகு தொலைவில் இல்லை. இதைச் செய்ய யோகா நிச்சயமாக நமக்கு உதவும், என்று கூறினார்.
“ஒரு நல்ல குடிமக்களாக, நாம் ஒரு குடும்பமாகவும் சமூகமாகவும் ஒற்றுமையாக முன்னேறுவோம்.‘வீட்டில் யோகா, குடும்பத்துடன் யோகா’ என்பதை நாம் நம் வாழ்வின் ஒரு பகுதியாக மாற்ற முயற்சிப்போம். நாம் நிச்சயமாக வெற்றி பெறுவோம்”, என்று பிரதமர் கூறினார்.
(
பிரதமர் அலுவலகம்
மேற்கு வங்க ஆளுநர் பிரதமரைச் சந்தித்தார்
மேற்கு வங்க ஆளுநர் டாக்டர் சி.வி. ஆனந்த போஸ் இன்று  பிரதமர் திரு. நரேந்திர மோடியைச் சந்தித்தார்.
இது குறித்து பிரதமர் அலுவலகம் எக்ஸ் சமூக வலைதளத்தில் வெளியிட்டுள்ள பதிவில் கூறப்பட்டுள்ளதாவது:
“மேற்கு வங்க ஆளுநர் டாக்டர் சி.வி. ஆனந்த போஸ், பிரதமர் திரு நரேந்திர மோடியைச்  சந்தித்தார்.”
இவ்வாறு அதில் தெரிவிக்கப்பட்டுள்ளது.
AP/PLM/KRS
(
இளைஞர் நலன் மற்றும் விளையாட்டு அமைச்சகம்
விளையாட்டுத்துறை மத்திய அமைச்சர் விஜய் கோயல் ஸ்ரீகாந்த் கடாம்பியை வாழ்த்துகிறார்
மத்திய இளைஞர் நலன் மற்றும் விளையாட்டுகள் அமைச்சர் திரு விஜய் கோயல் ஸ்ரீகாந்த் கடாம்பியை ஆஸ்த்திரேலிய பூப்பந்து சூப்பர் சீரிசில் வாகைசூடியதற்காக வாழ்த்துகிறார். அவர் அனுப்பியுள்ள செய்தி ஒன்றில் அவர் குறிப்பிடுகிறார், “ ஸ்ரீகாந்தின் செயல்திறன் உண்மையிலேயே அசாதரணமானது மற்றும் அவருடைய சமீபத்திய வெற்றிகள் நாட்டை பிரமிக்க வைத்து பெருமை கொள்ளச் செய்கின்றன. வெகு விரைவில் அவரை சந்தித்து அவருக்கு மரியாதை செய்வது எனக்கு மட்டற்ற மகிழ்ச்சியைக்கொடுத்திடும். ஒவ்வொரு விளையாட்டையும் வளர்ப்பதில் நாம்
உறுதிகொண்டிருக்கிறோம் மற்றும் நம்முடைய விளையாட்டு அமைச்சகம் இந்திய விளையாட்டு அதிகாரத்துறையுடன் சேர்ந்து எல்லா விளையாட்டு வீரர்களுக்கும் அவர்களின் உதவிக்குழுவினருக்கும் அனைத்து ஆதரவையும் அளிப்போம்.
திரு கோயல் அவருடைய அமைச்சகத்தின் கதவுகள் விளையாட்டு வீரர்களுக்கு உதவி, ஆதரவு மற்றும் சிறந்த வசதிகள் 24 மணி 7நாட்களிலும் அளிப்பதற்கு ஏதுவாக திறந்திருக்கும் என்று உறுதிபடக்கூறினார். விளையாட்டுத் துறைகளில் இந்தியா சிறப்பாக செயலாற்றிக்கொண்டிருக்கிறது; கால்பந்தில் ஃபீபா தரவரிசையில் மேல்மட்ட 100ல் இந்தியா ஒன்றாகவும், 2016 ல் கபடியில் உலகக் கோப்பையை வென்றும் மற்றும் ஆசிய ஹாக்கி சாம்பியன் விருதை ஆடவர் மற்றும் மகளிர் ஆகிய இரு நிலையிலும் சென்ற ஆண்டு வெற்றிகொண்டும் கூட உள்ளது. கிரிக்கெட்டுக்கு மட்டுமல்ல நமது நாட்டின் பாரம்பரியமான விளையாட்டுக்களான கபடி மற்றும் மல்யுத்தம் போன்றவைகளுக்கும் நமது ஆதரவு வழங்கப்பட வேண்டும் என்றும் கோயல் சொன்னார்.
விளையாட்டுகள் அமைச்சகம் இளைஞர்களை குடிசைப்பகுதி இளைஞர் மராத்தான் ஓட்டம் , கெல்லோ இந்தியா முதலான விளையாட்டு நிகழ்வுகளில் ஈடுபடுத்த பல்வேறு முற்றொடக்கங்களை ஏற்படுத்தி உள்ளது. “ கிரிக்கெட் மட்டுமல்ல கால்பந்து, ஹாக்கி, கபடி மற்றும் மோட்டார் விளையாட்டுகள் ஆகியவற்றில் கூட இந்தியா வெற்றி நடை போட்டு பொன்னான எதிர்காலத்தை நோக்கி உள்ளது” என்று கோயல் மேலும் சொன்னார். இந்தியா முழுமையிலும் விளையாட்டு கலாச்சாரத்தையும் குறுக்கும் நெடுக்குமாக விளையாட்டு சார்ந்த இன்ப ஒலியையும் பரப்பி திறமைமிக்க இளைஞர்களை அடையாளங்கண்டு அவர்களுக்கு எதிர்காலத்துக்கான பயிற்சி அளித்தல் தான் கருத்தாகும் என்றும் சொன்னார்.
(Visitor Counter : 68
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
16-வது வேளாண் அறிவியல் மாநாட்டை மத்திய அமைச்சர் திரு பர்ஷோத்தம் ரூபாலா நாளை கொச்சியில் தொடங்கி வைக்கிறார்
மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா நாளை கொச்சியில் உள்ள ஹோட்டல் லீ மெரிடியனில் 16 வது வேளாண் அறிவியல் மாநாட்டைத் தொடங்கி வைக்கிறார். புகழ்பெற்ற வேளாண் பொருளாதார வல்லுநர்கள், விஞ்ஞானிகள், கொள்கை வகுப்பாளர்கள், கல்வியாளர்கள், விவசாயிகள், தொழில்முனைவோர் ஆகியோர் (அக்டோபர் 10 முதல், நான்கு நாட்கள் நடைபெறும் இம்மாநாட்டில் கலந்து கொள்ளவுள்ளனர்.
வேளாண் ஆராய்ச்சி மற்றும் கல்வித் துறையின் செயலாளரும், இந்திய வேளாண் ஆராய்ச்சிக் கவுன்சிலின் தலைமை இயக்குநருமான டாக்டர் ஹிமான்ஷு பதக் தலைமையுரை நிகழ்த்துகிறார். கேரள வேளாண் துறை அமைச்சர் பி.பிரசாத்,; நாடாளுமன்ற உறுப்பினர் ஹிபி ஈடன்; தாவர வகைகள் பாதுகாப்பு மற்றும் விவசாயிகள் உரிமைகள் ஆணையத்தின் தலைவர் டாக்டர் திரிலோச்சன் மொஹபத்ரா நபார்டு வங்கித் தலைவர் கே.வி.ஷாஜி ஆகியோர் சிறப்பு விருந்தினர்களாகக் கலந்து கொள்கின்றனர். என்ஏஏஎஸ் முன்னாள் தலைவர் பேராசிரியர் பஞ்சாப் சிங், டாக்டர் ஏபி ஜோஷி நினைவு சொற்பொழிவாற்றுகிறார்.
இந்தியாவின் வேளாண் உணவு அமைப்புகளை நீடித்த நிறுவனங்களாக மாற்றுவது பற்றிய அறிவியல் உரையாடலை உருவாக்குவது இம்மாநாட்டின் நோக்கமாகும். இந்திய வேளாண் ஆராய்ச்சிக் குழுமம் -மத்திய கடல் மீன்வள ஆராய்ச்சி நிறுவனம் இணைந்து நடத்தும் வேளாண் அறிவியல் மாநாடு கேரளாவில் முதன்முறையாக நடைபெறுகிறது.
வேளாண்மை மற்றும் அதைச் சார்ந்த பகுதிகள் மற்றும் நிலம், நீர் தொடர்புடைய நீடித்த பிரச்சனைகள், வேளாண் உற்பத்தி அமைப்புகள், தயாரிப்புகள், வேளாண் இயந்திரங்கள், பருவநிலை நடவடிக்கை, பொருளாதாரம், புதுப்பிக்கத்தக்க அல்லது மாற்று எரிசக்தி, துல்லிய பண்ணையம், மாற்று வேளாண் முறைகள், கடலோர வேளாண்மை, அடுத்த தலைமுறை தொழில்நுட்பங்கள் உள்ளிட்ட 10 கருப்பொருள் குறித்து இம்மாநாட்டில் விவாதிக்கப்படும்.
இந்த மாநாட்டில் இந்தியா மற்றும் வெளிநாடுகளில் இருந்து 1500-க்கும் அதிகமான பிரதிநிதிகள் பங்கேற்கின்றனர். இந்த நிகழ்வின் இடையே நடைபெறும் வேளாண் கண்காட்சியில் பொது மற்றும் தனியார் துறை ஆராய்ச்சி நிறுவனங்கள், பல்கலைக்கழகங்கள், வேளாண் தொழில்கள், விரிவாக்க முகமைகள் மற்றும் தன்னார்வ தொண்டு நிறுவனங்களின் புதுமையான வேளாண் தொழில்நுட்பங்கள் காட்சிப்படுத்தப்படும்.
புவி அறிவியல் அமைச்சகம்
அடுத்த ஐந்து நாட்களுக்கு நாட்டின் எந்தப் பகுதியிலும் வெப்ப அலை இருக்காது
இந்திய வானிலை துறையின் தேசிய வானிலை முன்னறிவிப்பு மையத்தின் படி:

தற்பொதைய தட்பவெட்ப நிலவரம் மற்றும் அடுத்த ஐந்து நாட்களுக்கான முன்னறிவிப்பு
நேற்றைய அதிகபட்ச தட்பவெப்ப நிலவரம்:
வெப்ப அலை: இல்லை
அதிகபட்ச வெப்பநிலை: மேற்கு ராஜஸ்தானின் பெரும்பாலான பகுதிகள், ஹரியானா, சண்டிகர் மற்றும் தில்லியின் பல இடங்கள், கிழக்கு ராஜஸ்தான், பஞ்சாப், மேற்கு மத்தியப் பிரதேசம் மற்றும் குஜராத்தின் ஒரு சில இடங்களில் 11-06-2021 அன்று அதிகபட்ச வெப்ப நிலை 40.0 ° செண்டிகிரேடுக்கும் அதிகமாக இருந்தது.
அதிகபட்சமாக மேற்கு ராஜஸ்தானில் உள்ள கங்கா நகரில் 44.2 ° செண்டிகிரேட் இருந்தது.
இன்றைய குறைந்தபட்ச தட்பவெப்ப நிலவரம்:
வெப்பமான இரவு: இல்லை
குறைந்தபட்ச வெப்பநிலை: ராஜஸ்தானின் சில பகுதிகளில் 3.1 ° செண்டிகிரேட் முதல் 5.0 ° செண்டிகிரேட் வரையிலும், இமாச்சலப் பிரதேசத்தின் பல இடங்களிலும், ஹரியானா, சண்டிகர், தில்லி, அசாம், மேகாலயா மற்றும் கடலோர ஆந்திரப் பிரதேசத்தின் பல இடங்களிலும் 1.6 ° செண்டிகிரேட் முதல் 3.0 ° செண்டிகிரேட் வரையிலும் இருந்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1726556
-----
(Visitor Counter : 146
PIB Headquarters
சென்னை பத்திரிகை தகவல் அலுவலகத்தின் கூடுதல் தலைமை இயக்குநராகவும், பத்திரிகை பதிவு அலுவலகத்தின் கூடுதல் பத்திரிகை பதிவாளராகவும் ஏ. மாரியப்பன் பொறுப்பேற்றார்
ஏ. மாரியப்பன்
சென்னை பத்திரிகை தகவல் அலுவலகத்தின் கூடுதல் தலைமை இயக்குநராக ஏ. மாரியப்பன் இன்று பொறுப்பேற்றார். சென்னையில் உள்ள மண்டல பத்திரிகை பதிவு அலுவலகத்தின் கூடுதல் பத்திரிகை பதிவாளராகவும் அவர் பதவி வகிப்பார். தமிழ்நாடு மற்றும் புதுச்சேரியில் உள்ள மத்திய தகவல் ஒலிபரப்புத்துறை அமைச்சகத்தின் பல்வேறு ஊடக பிரிவுகள் இவர் கட்டுப்பாட்டின் கீழ் செயல்படும்.
இதற்கு முன்னதாக அவர் ஐதாராபாதில் உள்ள பத்திரிகை தகவல் அலுவலகத்தின் கூடுதல் தலைமை இயக்குநராகவும் கூடுதல் பத்திரிகை பதிவாளராகவும் பணியாற்றினார்.
இந்திய தகவல் பணியின்  1990 ஆம் ஆண்டு தொகுப்பைச் சேர்ந்த திரு. மாரியப்பன், புது தில்லியில் உள்ள பத்திரிகை தகவல் அலுவலகத்தில் உதவி தகவல் அலுவலராக தனது பணியை தொடங்கினார். பின்னர் கோவை அகில இந்திய வானொலியில் செய்தியாளராக பணியாற்றினார்.
அதன் பின் பதவி உயர்வு பெற்று புது தில்லியில் பத்திரிகைத் தகவல் அலுவலகத்தில் தகவல் அலுவலராக பணிபுரிந்தார். அதன் பின் 1997 ஆம் ஆண்டு சென்னைக்கு மாறுதலாகி சென்னை தொலைக்காட்சியில் செய்தி ஆசிரியராக பணியை தொடர்ந்தார். சென்னை தொலைக்காட்சியின் செய்திப்பிரிவு இணை இயக்குநராகவும், பின்னர் பதவி உயர்வு பெற்று இயக்குநராகவும் பணியாற்றினார். அதன்பின் 2016 ஆம் ஆண்டு கூடுதல் தலைமை இயக்குநராக பதவி உயர்வு பெற்று திருவனந்தபுரத்தில் உள்ள மத்திய அரசு பத்திரிகை தகவல் அலுவலகத்தின் கூடுதல் தலைமை இயக்குநராக பணியாற்றினார்.